Diari Oficial de la Generalitat Valenciana


Sumari del DOGV 3071, del 04-09-1997 (1997/9413)

ORDRE de 7 de juliol de 1997, de la Conselleria de Cultura, Educació i Ciència, per la qual es regula el procediment per a l'expedició dels títols acadèmics i professionals corresponents als ensenyaments establits per la Llei Orgànica 1/1990, de 3 d'octubre, d'Ordenació General del sistema educatiu.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1997/07/07/(1)/dof/vci/html**

### Dades del document

Número de DOGV
:   3071

Data del DOGV
:   04-09-1997

Secció del DOGV
:   DISPOSICIONS GENERALS

Número del document
:   1997/9413


Data del document
:   07-07-1997

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 7 de juliol de 1997, de la Conselleria de Cultura, Educació i Ciència, per la qual es regula el procediment per a l'expedició dels títols acadèmics i professionals corresponents als ensenyaments establits per la Llei Orgànica 1/1990, de 3 d'octubre, d'Ordenació General del sistema educatiu.  
El Reial Decret 733/1995, de 5 de maig (BOE núm. 131, de 2 de juny), sobre expedició de títols acadèmics i professionals corresponents als ensenyaments establits per la Llei Orgànica 1/1990, de 3 d'octubre, d'Ordenació General del Sistema Educatiu, regula les condicions en què les diferents administracions competents en matèria educativa, han d'expedir dits títols.  
Així mateix, l'Ordre de 30 d'abril de 1996, del Ministeri d'Educació i Ciència, que desplega el Reial Decret 733/1995, determina les característiques de la clau de registre de cada títol.  
Amb posterioritat, el Reial Decret 1.953/1996, de 23 d'agost (BOE núm. 231, de 24 de setembre), aprova l'ampliació dels serveis de l'administració de l'estat traspassats a la Comunitat Valenciana pel Reial Decret 2.093/1983, de 28 de juliol (BOE núm. 212, de 6 d'agost) en matèria d'educació, amb els relatius a l'expedició de títols acadèmics i professionals corresponents als ensenyaments establits per la Llei 1/1990, de 3 d'octubre.  
Per últim, el Govern Valencià ha creat el Registre de Títols Acadèmics i Professionals de la Comunitat Valenciana mitjançant el Decret 182/1997, de 3 de juny (DOGV, núm. 3019, de 23 de juny).  
En conseqüència, escau publicar els textos bilingües dels diferents títols que la Generalitat Valenciana ha d'expedir, segons el model general creat en el Reial Decret 733/1995, així com establir el procediment d'expedició.  
En virtut d'això, fent ús de les atribucions que em confereix l'article 35 de la Llei 5/1983, de 30 de desembre, del Govern Valencià,  
ORDENE  
Primer. Òrgan competent   
Els títols de l'alumnat que haja finalitzat els estudis en un centre docent de l'àmbit de gestió de la Generalitat Valenciana corresponents als ensenyaments regulats per la Llei Orgànica 1/1990, de 3 d'octubre, d'Ordenació General del Sistema Educatiu (LOGSE), així com el Certificat d'Aptitud del Cicle Superior del Primer Nivell d'Ensenyaments Especialitzats d'Idiomes, seran expedits, en nom del rei, pel conseller de Cultura, Educació i Ciència de la Generalitat Valenciana, de conformitat amb l'article 4.4 De la LOGSE i l'article 1 del Reial Decret 733/1995, de 5 de maig.  
Segon. Model de títol  
El model de títol i de diligències que corresponen als ensenyaments regulats per la LOGSE són els que figuren en l'annex I i annex II d'aquesta ordre.   
Tercer. Iniciació del procediment  
1. El procediment d'expedició de títols i certificats s'iniciarà a sol·licitud de la persona interessada i després del pagament dels drets corresponents, excepte el procediment d'expedició del títol de Graduat en Educació Secundària, que s'iniciarà d'ofici i no estarà subjecte al pagament de taxes.  
2 Les sol·licituds d'expedició de títols corresponents a ensenyaments no obligatoris es presentaran al centre de titularitat de la Generalitat Valenciana en què haja realitzat els estudis o en aquell a què es trobe adscrit el centre docent privat on els va cursar.  
3. L'alumnat que haja cursat els estudis en un programa de formació de persones adultes sol·licitaran els títols a l'institut a què es trobe adscrit l'esmentat programa.  
Quart. Proposta d'expedició  
1. Les propostes dels títols de Graduat en Educació Secundària seran formulades pels directors dels centres docents en què l'alumnat haja finalitzat els estudis. Les corresponents als títols de Batxillerat i cicles formatius seran realitzades pels directors dels instituts i comprendran, individualitzadament, centre per centre i per nivell educatiu, l'alumnat del centre públic corresponent i el dels centres privats o programes de formació de persones adultes que li hagueren sigut adscrits.  
2. Les propostes dels títols i certificats dels ensenyaments de règim especial seran realitzades pel centre de titularitat de la Generalitat Valenciana i inclouran, centre per centre i per nivells d'ensenyament, l'alumnat del seu propi centre i el dels centres docents que en depenguen.  
3. La proposta d'expedició d'un títol només podrà efectuar-se si la persona interessada compleix els requisits acadèmics i ha pagat, si s'escau, les taxes regulades en la Llei de Taxes de la Generalitat Valenciana.   
4. Si, presentada la sol·licitud d'expedició d'un títol, es comprova que l'expedient no compleix els requisits, el director del centre en el qual es presentà la sol·licitud ho comunicarà a la persona interessada per correu certificat i amb justificant de recepció, tot indicant-ne les causes i informant-la que pot requerir al mateix centre la devolució de la taxa pagada.  
5. Les propostes d'expedició de títols es realitzaran en el suport informàtic facilitat als centres per la Conselleria de Cultura, Educació i Ciència, acompanyat d'una llista sobre el seu contingut certificat pel secretari del centre. Les propostes impreses es presentaran per duplicant juntament amb les fotocòpies compulsades de les actes d'avaluació final.   
6. El programa dissenyat per al Registre de Títols Acadèmics i Professionals de la Comunitat Valenciana permetrà verificar, de forma automàtica i en connexió amb el Registre de Centres de la Conselleria de Cultura, Educació i Ciència, que les dades referides al centre i als ensenyaments que s'hi imparteixen es corresponguen amb les propostes remeses pels centres docents.  
7. Comprovades les propostes dels centres pel sistema descrit en el punt anterior, seran visades i signades per la Inspecció Educativa i seran inscrits els títols corresponents en el Registre de Títols, Diplomes i Certificats de la Comunitat Valenciana i en el Registre Central del Ministeri d'Educació i Cultura.  
8. Els secretaris dels centres que certifiquen les propostes i la Inspecció Educativa que les visen i les tramiten es responsabilitzaran del compliment per part de l'alumnat dels requisits acadèmics per a l'obtenció dels respectius títols, diplomes i certificats.  
9. Els directors dels instituts que imparteixen Batxillerat i cicles formatius de Formació Professional i els directors dels centres docents que imparteixen ensenyaments de règim especial es responsabilitzaran, a més a més, del fet que els sol·licitants hagen efectuat el pagament de les taxes establides per la legislació vigent per a l'expedició i impressió dels títols, diplomes o certificats.  
Cinqué. Termini de remissió de les propostes  
1. Els centres docents hauran de remetre a la direcció territorial de Cultura i Educació corresponent les propostes d'expedició de títols, diplomes i certificats en els terminis que s'especifiquen a continuació:  
A) Durant el mes de novembre de cada any, les propostes per a l'expedició dels títols de Graduat en Educació Secundària, corresponents als estudis acabats en el curs acadèmic anterior.  
B) Durant el mes de desembre les propostes per a l'expedició dels altres títols, diplomes i certificats a què es refereix aquesta ordre, corresponents als estudis acabats en el curs acadèmic anterior.  
2. Els centres docents hauran d'adoptar les mesures necessàries per a propiciar que l'alumnat, al qual hagen de ser expedits els títols, diplomes i certificats després de la petició prèvia i pagament de la taxa corresponent, realitze tots els tràmits en els terminis que permeten complir els establits en l'apartat anterior.  
3. Les sol·licituds d'expedició de títols, diplomes o certificats que no hagen pogut ser incloses en la proposta formulada pel centre docent els mesos establits podran figurar en noves propostes que el centre envie a la direcció territorial de Cultura i Educació durant els mesos de febrer, maig, juliol i octubre de cada any.  
Sisé. Tràmits de l'expedició  
1. La data d'expedició dels títols coincidirà amb la del pagament dels drets pels sol·licitants i, amb el registre d'entrada de la corresponent sol·licitud, quan l'expedició haja de ser gratuïta per trobar-se la persona interessada exempta del pagament de la taxa. En els títols de Graduat en Educació Secundària que han d'expedir-se d'ofici la data d'expedició coincidirà amb la de terminació dels estudis.  
2. L'edició material d'aquests títols es realitzarà en el suport i característiques establits en l'annex I, II i III del Reial Decret 733/1995.  
Seté. Terminació del procediment  
1. El termini màxim per a resoldre el procediment d'expedició dels títols a què es refereix aquesta ordre serà d'un any comptat des del dia en què la sol·licitud haja tingut entrada en qualsevol dels registres de l'òrgan competent. Respecte dels títols d'expedició gratuïta, el procediment haurà d'acabar-se en el mateix termini, comptat aquest des de la data d'acabament dels estudis.  
2. Si transcorregut el termini fixat en el punt 1 anterior el títol no ha sigut expedit, la sol·licitud s'entendrà desestimada.  
Vuité. Duplicats  
1. S'expedirà un duplicat d'un títol per a rectificar errors materials, per a modificar dades per causa legal o per pèrdua, robatori, destrucció o deterioració del títol original.  
2. Els centres docents condicionaran la iniciació del tràmit a la recepció del títol original o de la part d'aquest, que conserve la persona interessada i que permeta la seua identificació, excepte quan es tracte de robatori o pèrdua. Immediatament després del lliurament a les persones interessades dels respectius duplicats, es destruirà el títol original o la part d'aquest rebuda a aquest efecte.  
3. La reexpedició material de duplicats es realitzarà, per procediment anàleg al seguit per a l'expedició de l'original en impresos específics per a duplicats, que seran proposats per a la seua expedició als mesos de febrer, maig i agost.  
4. En el supòsit de pèrdua, robatori o destrucció total d'un títol, serà requisit previ a la seua reexpedició l'anul·lació del títol original i la seua anotació al banc de dades del Registre de Títols, Diplomes i Certificats de la Comunitat Valenciana, amb expressió del motiu que la va originar.  
5. En els duplicats que s'expedisquen haurà de fer-se constar la causa que va motivar la seua expedició, mitjançant la impressió, a l'angle esquerre inferior de l'anvers, de la diligència que corresponga entre les que figuren en l'annex II de la presente ordre. Aquesta diligència s'imprimirà en valencià i en castellà.  
6. En el duplicat que s'expedisca haurà de figurar impresa la mateixa clau de registre que en l'original.  
7. Quan es produïsca un error material en el procés d'expedició d'un títol i siga detectat abans del seu lliurament a la persona interessada, n'hi haurà prou amb efectuar una nova impressió en una altra cartolina suport amb el mateix número de registre que tenia adjudicat el títol primitiu, després d'efectuar les correccions oportunes en el banc de dades d'aquest registre.  
8. L'expedició d'un duplicat requerirà que la persona interessada pague la taxa corresponent, excepte quan es tracte d'un error material imputable a l'administració.  
Nové. Lliurament dels títols  
1. Els títols, diplomes i certificats, una vegada expedits, hauran de ser retirats personalment per les persones interessades al centre docent que haguera efectuat la proposta d'expedició, després de l'acreditació prèvia de la seua personalitat, o per persona autoritzada a aquest fi. Per a això, els centres docents cursaran comunicacions a les persones interessades en què s'indiquen que els seus títols es troben disposats per a ser retirats.  
2. En el cas que l'interessat residisca en una localitat distinta d'aquella on radique el centre esmentat, podrà sol·licitar per escrit la remissió del títol a la direcció territorial de Cultura i Educació, dependència de l'administració educativa de l'estat o d'unes altres comunitats autònomes o oficina consular més pròxima al seu lloc de residència.  
3. En el revers del títol, angle superior esquerre, s'imprimirà la diligència relativa a l'assentament en el llibre de registre de recepció i lliurament de títols que es porte al centre.  
Deu. Coordinació i programació  
1. El Servei de Títols, Beques i Ajudes a l'Estudi de la Direcció General de Centres Docents i la Unitat d'Organització i Tècniques de Gestió i Servei de Procés de Dades de la Conselleria de Cultura, Educació i Ciència programaran conjuntament la gravació, verificació i tractament informàtic del procediment per a l'expedició dels títols, diplomes i certificats LOGSE.  
2. Correspon al Servei de títols, Beques i Ajudes a l'Estudi la coordinació amb les direccions territorials de Cultura i Educació del procediment per a l'expedició dels títols, diplomes i certificats, així com la remissió de les inscripcions del registre al Registre Central del Ministeri d'Educació i Cultura, en el termini d'un mes comptat des de la data del corresponent assentament en el registre.  
DISPOSICIONS ADDICIONALS  
Primera. Capacitat d'obrar  
Als efectes d'aquesta ordre, es considerarà amb capacitat d'obrar l'alumne menor d'edat que haja finalitzat els estudis conduents a l'obtenció d'un títol acadèmic o professional corresponent als ensenyaments establits per la Llei Orgànica 1/1990, de 3 d'octubre, d'Ordenació General del Sistema Educatiu.  
Segona. Legalització de documents  
1. A fi que els títols que es regulen en aquesta ordre esdevinguen efectius a l'estranger, el secretari de la Direcció Territorial de Cultura i Educació de la qual depenga el centre on va finalitzar els seus estudis realitzarà el tràmit de reconeixement de firmes i segells previ al de la seua legalització.  
2. Quan hagen d'acreditar-se a l'estranger estudis totals o parcials conduents als títols a què es refereix aquesta ordre, el tràmit de reconeixement de firmes esmentat en el paràgraf anterior es realitzarà exclusivament en els documents oficials acreditatius de dits estudis, que es presentaran en la Direcció Territorial de Cultura i Educació de la qual depenga el centre on va finalitzar els seus estudis, visats pel Servei d'Inspecció Territorial corresponent.  
DISPOSICIONS TRANSITÒRIES  
Primera  
Amb caràcter extraordinari, una vegada publicada aquesta ordre, i en el termini màxim de tres mesos, els centres docents hauran de formular les propostes de títols, diplomes o certificats, corresponents als ensenyaments de la Llei Orgànica D'ordenació General del Sistema Educatiu que es troben pendents d'expedir.  
Segona  
Així mateix, publicada aquesta ordre, els centres docents que apareixen en l'annex II de l'Ordre de 25 de juny de 1991, de la Conselleria de Cultura, Educació i Ciència (DOGV núm. 1.608, de 23 d'agost de 1991), com a autoritzats per a l'experimentació de la reforma educativa d'Educació Primària i Educació Secundària Obligatòria fins que no s'implanten amb caràcter general aquests ensenyaments a la Comunitat Valenciana, hauran de proposar, de forma separada de la resta de les propostes de titulació, l'expedició del títol de Graduat en Educació Secundària a l'alumnat que va obtenir al final de l'experimentació una valoració global positiva, d'acord amb l'Ordre de 5 de juny de 1991, del Ministeri d'Educació i Ciència (BOE núm. 149, de 22 de juny de 1991).  
DISPOSICIONS FINALS  
Primera  
La Direcció General de Centres Docents, dictarà les instruccions que considere necessàries per a l'execució d'allò que s'ha disposat en aquesta ordre.  
Segona  
La present ordre entrarà en vigor l'endemà de la seua publicació en el Diari Oficial de la Generalitat Valenciana.  
València, 7 de juliol de 1997  
El conseller de Cultura, Educació i Ciència,  
FRANCISCO E. CAMPS ORTIZ


Còpia Permalink ELI